*Содоклад председателя*

*Комитета по социально-культурному*

*развитию Аймагамбетова А.К.*

**Құрметті Дания Мәдиқызы, әріптестер**

Ғылымды дамыту мәселесі бойынша Үкімет сағатын өткізу осыдан 1,5 жыл бұрын жоспарланған болатын. Бірақ жаңа министрлік құрылғаннан кейін арнайы уақыт беріп, бұл шараны кейінге қалдырып, министрліктің құрылғанына 1 жыл өткенін ескеріп, бүгін өткізіп отырмыз.

Ғылым саласы мен білім салаларында жылдам жеңіске жету өте қиын, сондықтан бізге керегі жаңа министрліктің бастамалары және Мемлекет басшысының тапсырмаларын орындау мәселесін талқылаудың қажеттігі.

Баяндамашы айтқан мәселелердің басым көпшілігі бойынша бұл министрлік құрылғанға дейін Президент тапсырмасында көрсетілген шешімдері болған.

Мысалы, ғалымдардың жалақысын 2 есе өсіру. Бұл тапсырманы орындау үшін 2021 жылғы желтоқсанда заң қабылданып, іске асырылуы тиіс еді, ал Білім және ғылым министрлігі 2022 жылғы республикалық бюджетке керекті қаражатты енгізген болды, маусым айынан бастап төленеді деп жоспарланған. Бірақ та сол кезде министрлік қайта құрылған соң осы төлемдер ғалымдарға қыркүйек айынан бастап төлене басталды.

Келесі мысал, ғылыми саланы қаржыландыруды өсіру, бұл бойынша да шешім Президенттің тапсырмасымен Республикалық бюджет комиссиясының шешімі негізінде 2021 жылы қабылданды, ұлттық жобада осындай көтеру көрсеткіштері бекітілген болатын.

Жаңадан Ғылым туралы тұжырымдама әзірленген деп атап өтілді. Бірақ та оған тек бірнеше өзгеріс енгізіліп, индикаторларды қайта қарап, олардың көрсеткіштерін төмендетіп, жаңа түрінде осы жылғы наурызда бекітілді.

Жалпы, Мемлекет басшысының нақты тапсырмаларының орындалуына тоқталғым келеді. Сонымен не орындалды? Тағы қай бағытта жұмыс істеуіміз керек? Соңғы 2 жылдың ішінде ғылымды дамыту үшін Президент 12 маңызды тапсырма берді, олардың барлығы заңнамалық деңгейде іске асырылды.

Барлық қажетті заңдар мен өзгерістер өте тез қабылданды. Бірақ оларды практикалық тұрғыдан іске асыруға қол жеткізе алмай отырмыз.

Мысалы,

1. Ғылыми ұйымдарды тікелей қаржыландыруды енгізу жөніндегі тапсырманың орындалуы. Депутаттық корпус тиісті норманы 2021 жылғы желтоқсанда қабылдады. Тікелей қаржыландырудың барлық тетігі 2022 жылдың екінші жартысында іске қосылады деп күтілген болатын. Алайда, қазір 2023 жылғы мамыр айы болды, ал бұл механизм әлі іске қосылмаған. Ал тікелей қаржыландыру дегеніміз не? Бұл – 1200 ғылыми қызметкердің тағдыры, олар әлі күнге дейін өздеріне тиесілі жалақыны ала алмай отыр.

2. Мемлекет басшысы 2022 жылғы маусымда ғылыми қызметті тиімді басқару және сыбайлас жемқорлықтың алдын алу мақсатында бұрын жабылып қалған **Ұлттық ғылыми-техникалық ақпарат орталығын** жандандыруды тапсырды. Бір жыл өтті, бірақ біз Ғылым министрлігінің бұл мәселе бойынша жұмысын әлі көре алмадық.

3. Қаныш Сәтбаев атындағы университеттің жанынан инженерлік білім мен ғылымда жаңа технологиялар хабын құру жөніндегі тапсырма да орындалмады, ол жаңа техникалық жоғары оқу орындары үшін ғылыми-өндірістік база болуы тиіс еді.

4. Президент ғылыми-зерттеу және тәжірибелік-конструкторлық жұмыстарды қолдау жүйесін жетілдіру қажеттігін атап өтіп, олар үшін салық преференцияларын көздеп, корпоративтік табыс салығы бойынша супер шегерімдер белгілеп берді. Ал ол да әлі де жоқ.

5. Отандық ғалымдар базасымен ғылыми дәйектілеудің бірыңғай ақпараттық жүйесін құру бөлігінде ғылымды цифрландыру жөніндегі тапсырма да орындалмады.

6. Заңнамалық деңгейде ғылыми зерттеулер жүргізуге шарт-тарды 5 жыл мерзімге жасасу белгіленген. Бүгінгі күні конкурсты уақтылы жарияламау, ұзаққа созылған бюрократиялық рәсімдер есебінен іс жүзінде мерзімдер 2 жылға дейін қысқартылды. Нәтиже-сінде ғылыми институттармен келісімшарттар қаржы жылының соңына қарай жасалады, бұл іске асырудың бірінші жылын автоматты түрде «жеп қояды». Бұл дегеніміз 575 бұйрық талаптарының бұзылуы. Біздің деректеріміз бойынша, 2023 жылға көзделген республикалық бюджет қаражаты есебінен бағдарламалық-нысаналы қаржыландыру және гранттар шеңберінде ғылыми жобаларды жүргізуге арналған конкурстар әлі жарияланбаған. Мұны қалай түсінуге болады? Ғылыми қызметкерлер – табыссыз, ал ел экономикасы ғылыми жетістіктерсіз қалуы үшін әдейі кешіктіріп отыр ма екен?

Қазақстандық ғылымды көтеру және одан әрі дамыту мақсатында мыналар ұсынылады:

1. Депутаттық корпус «Ғылым және технологиялық саясат туралы» Заң жобасына бастамашылық жасайтын болады. Бүгінде депутаттар бұл бағытта жұмыс істеп жатыр.

2. Ауыл шаруашылығы министрлігі мен Мәдениет министрлігінің жоғары оқу орындарын – Ғылым министрлігінің қарамағына беру, ал педагогикалық жоғары оқу орындарын медициналық жоғары оқу орындарымен ұқсастығы бойынша Оқу-ағарту министрлігінің қарамағына беру ұсынылады. Бұл білім берудің барлық деңгейі үшін педагогтерді даярлаудың тұтас моделін құруға мүмкіндік береді.

3. Тікелей қаржыландыруға жататын ғылыми ұйымдардың субъектілерін кеңейту. Олар – медицина, аграрлық ғылым, іргелі зерттеулер.

4. Бағдарламалық-нысаналы қаржыландыруға және гранттық қаржыландыруға арналған гранттардың көлемін ұлғайту.

5. Ғылыми зерттеу институттары мен жоғары оқу орындарының ғылыми зерттеулер мен жұмыстарға қажетті тауарларды сатып алуы үшін мемлекеттік сатып алуды жүргізудің ерекше тәртібін белгілеу. Әйтпесе парадокс орын алуда, ғылыми зерттеу институттары және жоғары оқу орындары ғылыми жобалар мен бағдарламаларға арналған конкурстарды жеңіп алады, бірақ та зерттеудің өзін бастау үшін олар жабдықтарды, реактивтерді, зерттелетін объектілерді сатып алу бойынша тағы конкурстар өткізуі керек, кейде олар жылдап өтпей қалуы немесе жабдықты жеткізу бірнеше айға созылуы мүмкін.

6. Блокчейн технологиясын пайдалану арқылы сараптаманың әрбір кезеңінің нәтижелерін сақтай отырып, ғылыми жобалар мен бағдарламаларды іріктеу процесін (өтінімді қабылдаудан бастап оны растауға (қабылдауға) дейін) автоматтандыру. Сараптаманы шетелдік ғылыми сарапшылардың жүргізуі рәсімін сақтап қалған жөн. Бұл ғылыми қоғамдастықтың сенімін арттырады.

7. Ұлттық ғылыми кеңестерге үміткер кандидаттарға қойылатын біліктілік талаптары, сондай-ақ қаржылық мәселелер бойынша шешімдер қабылдау және ғылыми жобалар мен бағдарламаларды іріктеу кезінде ұлттық ғылыми кеңес мүшелеріне қойылатын талаптарды арттыру.

8. Ғылыми жобаларға мемлекеттік ғылыми-техникалық сараптама жүргізетін сарапшыларға жаппай түгендеу жүргізу. Ол үшін субъективизмді алып тастап, ғылыми жұмыстарды бөлу процесін автоматтандыру қажет.

9. Ұжымдық пайдалану зертханаларының қызметін үйлестіру үшін бірыңғай e-lab платформасын құру.

10. Қазақстандық ғалымдардың ғылыми журналдары мен монографияларын басып шығару бойынша арнайы гранттар бөлу.

11. Конкурстық рәсімдер процестерінің мониторингі мен ғылыми-зерттеу және тәжірибелік-конструкторлық әзірлемелерді іске асыру бойынша ақпараттық жүйе әзірлеу.

12. Ғылыми және (немесе) ғылыми-техникалық қызмет субъектілері мен жеке кәсіпкерлік субъектілерінің өзара іс-қимылын ұйымдастыру үшін университеттер жанындағы ғылыми және ғылыми-техникалық қызмет нәтижелерін коммерцияландыру кеңселерін дамыту қажет.

13. Медицина ғылымының ерекшелігін ескере отырып, медициналық ғылыми зерттеу институттарының базасында медициналық жоғары оқу орындарымен тығыз коллаборация жасау арқылы Диссертациялық кеңес ашқан жөн деп санаймыз.

14. Ғылыми зерттеу институттарын күрделі жөндеуге қаражаттың жеткіліксіздігі тағы бір проблема болып табылады, өйткені қолданыстағы қаржыландыру тек институттардың қызметін қолдап отыруға ғана жетеді. Осы жағдайды өзгерту мақсатында ғылыми зерттеу институттарына күрделі жөндеу жүргізу үшін нысаналы гранттар бөлу ұсынылады.

15. Еліміздің жетекші ғалымдарының басшылық етуімен ғылыми зерттеулерді қолдауға мегагранттар енгізу.

16. Бұрын жекешелендірілген ғылыми зерттеу институттарын қайтару жөнінде шаралар қабылдау қажет.

17. Жастарды ғылымға тарту қажет. Ол үшін ғылыми әлеуеті бар жас ғалымдарға көтерме және тұрғын үй сертификаттарын бөлу қажет.

18. Жоғары оқу орындарында және ғылыми-зерттеу институттарында ғалымдардың зерттеу жұмыстарымен айналысу үшін басқа міндеттерден, әкімшілік және педагогикалық жүктемелерден босата отырып, еңбекақылары сақталатын шығармашылық демалыстар (sabbatical) көздеу.

19. Ғалым кәсібінің беделін арттыру үшін оларды педагог мәртебесі туралы заң шеңберінде іске асырылған шараларға ұқсас ерекше функцияларға тартудан қорғау жөнінде шаралар қарастыру.

Сөзімді қорытындылай келе, жоғарыда көрсетілген шараларды уақтылы және сапалы қабылдау ғылымды қаржыландырудың тиімділігі жөніндегі, келісілген мемлекеттік ғылыми-техникалық саясатты іске асыру жөніндегі мәселелерді шешуде бірыңғай тәсілді қамтамасыз етуге алып келетінін атап өткім келеді. Тұтастай алғанда, мұның бәрі ғылыми зерттеулердің тиімділігін арттыруға, олардың инвестициялық тартымдылығын жақсартуға мүмкіндік береді.

Назарларыңызға рақмет!